Diari Oficial de la Generalitat Valenciana


Sumari del DOGV 9897, del 19-07-2024 (2024/7245)

EXTRACTE de la Resolució de 15 de juliol de 2024, de la consellera d'Innovació, Indústria, Comerç i Turisme, per la qual s'efectua la convocatòria per a l'exercici 2024 d'ajudes per a impulsar projectes industrials que siguen estratègics per a la reindustrialització de la Comunitat Valenciana. STRATG 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9897

Data del DOGV
:   19-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7245

CVE
:   MUCZ-O-3783-9696

Data del document
:   15-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Extracte

Anàlisi jurídica

 Descriptors 

:   * ajuda pública
    * indústria diversa
    * industrialització
    * ajuda a la indústria

BDNS (identif.): 774951

De conformitat amb el que preveuen els articles 17.3.b) i 20.8.a) de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions:

<https://www.infosubvenciones.es/bdnstrans/GE/es/convocatoria/774951>

*Primer. Objecte*

L'objecte de la present resolució és convocar per a l'exercici 2024, ajudes en règim de concurrència competitiva, per a impulsar la realització de projectes a la Comunitat Valenciana, i que es puguen considerar estratègics per a la reindustrialització de la Comunitat Valenciana, per concórrer-hi dos o més de les següents circumstàncies:

1) Per tindre un caràcter tractor industrial amb efectes, almenys, a mitjà o llarg termini a la Comunitat Valenciana dels sectors emergents de la indústria aeroespacial, la valorització de materials, l'aprofitament de la biomassa, la generació d'hidrogen verd o la producció de semiconductors: es considerarà que reunix esta circumstància si s'aporta informació i dades creïbles que acrediten que tant les sol·licitants com el projecte proposat tenen les característiques necessàries per a liderar un creixement significatiu d'estos sectors a la Comunitat Valenciana, més enllà del creixement en la sol·licitant mateix i les seues empreses proveïdores.

2) Per la seua capacitat de generar ocupació en el territori: es considerarà que reunix esta circumstància quan es justifique adequadament, amb informació creïble, que el projecte generarà almenys cent o més ocupacions indefinides directes a la Comunitat Valenciana, entre 2024 i 2026.

3) Per generar determinades externalitats positives de gran rellevància sobre l'activitat econòmica o a la Comunitat Valenciana: es considera que reunix esta circumstància quan s'acredite amb informació fiable que el projecte pot suposar l'inici d'una nova activitat industrial rellevant en el territori, la introducció d'una innovació que afecte no sols una empresa sinó tot el sector, l'atracció d'inversió estrangera rellevant, la relocalització en el nostre territori d'indústries que s'havien deslocalitzat, o altres externalitats positives degudament justificades.

4) Per la seua capacitat per a mobilitzar una gran inversió a la Comunitat Valenciana: es considera que reunix esta circumstància quan s'acredite amb informació fiable, que el projecte suposarà una inversió privada, exclòs el finançament públic, d'almenys 1deu0 milions d'euros entre 2024 i 2026.

5) Per suposar un impuls de la descarbonització de la indústria. Es considerarà que reunix esta circumstància quan s'acredite amb informació fiable que el projecte pot comportar un avanç substancial en la descarbonització de les fonts d'energia utilitzades en els processos productius en un sector industrial de la Comunitat Valenciana.

*Segon. Finançament*

1. Per a l'exercici 2024, i de conformitat amb el que s'establix en la Llei de pressupostos de la Generalitat per al mencionat exercici, les ajudes convocades es finançaran amb càrrec a la línia S0166 del programa pressupostari 42.38.16.995.30, capítol VII, fins a un import global màxim de 14.519.110,57 euros, procedents de fons propis de la Generalitat, d'acord amb el següent desglossament per anualitats: exercici 2024: 7.994.561,99 euros; exercici 2025: 5.343.278,58 euros; exercici 2026: 6.000.000,00 euros.

2. Les anualitats corresponents a exercicis futurs quedaran condicionades a l'existència de crèdit adequat i suficient en els corresponents pressupostos de la Generalitat. La modificació de la distribució inicialment aprovada requerirà la tramitació del corresponent expedient de reajustament d'anualitats.

*Tercer. Empreses o entitats beneficiàries*

1. Podran ser beneficiàries d’esta convocatòria les empreses privades, industrials o de servicis vinculats directament a la indústria de la Comunitat Valenciana, que hagen de desenvolupar al territori de la Comunitat Valenciana els projectes que es puguen considerar estratègics per a la reindustrialització, conforme als criteris establits en el resolc primer. Així mateix, també podran ser-ne beneficiàries les associacions empresarials i les agrupacions empresarials innovadores que estiguen directament vinculades a la indústria de la Comunitat Valenciana, que hagen de desenvolupar al territori de la Comunitat Valenciana els projectes que es puguen considerar estratègics per a la reindustrialització, d’acord amb els criteris establits en el resolc primer.

2. A efectes d’esta convocatòria, s’entendrà per empresa privada tota entitat que realitze una activitat econòmica independentment de la seua forma jurídica, que no forme part del sector públic, tinga personalitat jurídica pròpia i diferenciada, i que acredite estar vàlidament constituïda i inscrita en el Registre Mercantil, el Registre de cooperatives o el Registre de societats laborals en el moment de presentar la sol·licitud d’ajuda. Per tant, en queden excloses com a possibles beneficiàries les persones físiques i les comunitats de béns.

3. A efectes d’esta convocatòria, es consideraran xicotetes i mitjanes empreses les que ocupen menys de 250 persones i que, a més, o bé tinguen un volum de negoci anual no superior a 02.695.537 d’euros, o bé un balanç general anual no superior a 91.571.384 d’euros. En el cas d’empreses vinculades o associades, s’hauran d’aplicar les regles per al càlcul dels efectius i els imports financers establides en l’annex I del Reglament UE núm. 651/2014, de la Comissió, de 17 de juny de 2014. Es consideraran grans empreses les que, tenint en compte totes les dades d’empreses associades o vinculades, ocupen 250 persones o més, o les que, ocupant menys persones, superen simultàniament els dos límits anteriors de volum de negoci i de balanç general. Es consideraran xicotetes empreses les que ocupen a menys de 50 persones i el volum de negoci de les quals anual o el balanç anual de la qual no supere els 57.610.870 d'euros. Es consideraran com a mitjanes les empreses que ocupen entre 50 i 249 persones i que, a més, o bé tinguen un volum de negoci anual superior a 10 milions d'euros i igual o inferior a 24.573.277 euros, o bé un balanç general superior a 93.561.459 euros i igual o inferior a 27.183.569 euros.

4. A efectes d’esta convocatòria, es considerarà que la beneficiària desenvoluparà un projecte industrial a la Comunitat Valenciana si el projecte s’ha de desenvolupar majoritàriament en un establiment productiu situat a la Comunitat Valenciana, amb independència d’on es trobe el domicili social de l’empresa o l’entitat, i l’activitat principal del projecte proposat per a subvencionar s’emmarca clarament en un o diversos CNAE dels CNAE següents de la Classificació nacional d’activitats econòmiques (CNAE-2009), aprovada pel Reial decret 475/2007, de 13 d’abril:

a) Grup d’activitats C «Indústria manufacturera» (codis del 10 a 33).

b) CNAE de valorització de materials (codis 3821,3822, 3831 i 3832).

c) CNAE vinculats al sector de semiconductors (codis 6201, 6202, 6209, 6311, 7112 i 7219), sempre que l’activitat a subvencionar estiga vinculada al disseny i la producció de semiconductors.

5. La vinculació del projecte industrial amb alguna d’estes activitats haurà de justificar-se motivadament en la memòria descriptiva, i mitjançant l’acreditació d’un CNAE industrial per la sol·licitant, que haurà de constar en la nota informativa, o, si és el cas, en l’informe de seguretat social, establits en les lletres a) i b) del punt 5 del resolc nové. L’absència d’adscripció d’un CNAE industrial en els documents esmentats suposarà la inadmissió de la sol·licitud per no reunir els requisits de la convocatòria, sense necessitat d’un requeriment previ.

6. Les associacions empresarials només podran obtindre la condició de beneficiàries si tenen personalitat jurídica pròpia i diferenciada, tenen l’establiment o el domicili social a la Comunitat Valenciana i justifiquen de manera suficient, en l’apartat corresponent de la memòria descriptiva, la seua vinculació directa i la del projecte amb la indústria al territori de la Comunitat Valenciana. Sense perjuí d’altres formes de justificació de la vinculació directa d’una associació amb la indústria valenciana, es consideraran en tot cas vinculades les associacions que es componguen majoritàriament d’empreses industrials.

7. La justificació insuficient de la vinculació de l’empresa o l’entitat i del projecte d’actuació amb l’activitat industrial comportarà la inadmissió de la sol·licitud i l’exclusió de la seua avaluació, sense necessitat que l’Administració requerisca prèviament a l’entitat sol·licitant que esmene el defecte.

*Quart. Bases reguladores*

Orde 1/2024, de 30 de gener, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes per a impulsar la reindustrialització de l'economia de la Comunitat Valenciana (DOGV 9781, 05.02.2024).

*Quint. Termini de presentació de sol·licituds*

El termini de presentació de sol·licituds serà des del 19 de juliol fins al 12 d'agost de 2024, tots dos dies inclosos. Només seran admeses les sol·licituds que hagen sigut enregistrades en el registre electrònic de la Generalitat fins a les 23:59:59 hores de l'últim dia de termini de presentació (hora oficial peninsular espanyola).

  

València, 15 de juliol de 2024

Nuria Montes de Diergo

Consellera d'Innovació, Indústria, Comerç i Turisme